Papersnake/gushiwen huggingface dataset:
序宾亭
蔡襄（宋代）

师律先忧寄，朝家此得人。
门庭环剑佩，胸胆贯星辰。
今已閒戎略，畴能卜宴申。
楼高休暇日，台逈厌登春。
珍馆瑶甍举，璇题宝篆新。
鸭栏回斗颈，龙壁活盘鳞。
夹幕寒波颤，前峰古黛皴。
始知仙有路，尽恐世无尘。
武驭来金虎，儒簪下石麟。
机分荣辱主，觯序去留宾。
揖让盈三魄，雌雄竞一神。
气横飞客箭，歌协大夫蘋。
万古浮云片，劳生断梗身。
即时欢未已，往事梦非真。
席久疑枯海，琴幺似隔邻。
釭花明雨暮，瓮酎压霜晨。
鸦动残丝柳，鲈肥滑線蒪。
晴霞上丹叶，熟粉护青筠。
赋景何吟笔，挥谈密醉茵。
流年祗容易，嘉会可因循。
调笑
毛滂（宋代）

谓花月无情，长寄绮罗之遗恨。试为调笑，戏追风流。少延重客之余欢，聊发清尊之雅兴。诗词：珠树阴中翡翠儿。莫论生小被鸡欺。鹳鹊楼高荡春思，秋瓶盼碧双琉璃。御酥作肌花作骨。燕钗横玉云堆发。使梁年少断肠人，凌波袜冷重城月。

城月。冷罗袜。郎睡不知鸾帐揭。香凄翠被灯明灭。花困钗横时节。河桥杨柳催行色。愁黛有人描得。
春日留云阁晚眺 其一
佘翔（明代）

东山高阁迥淩云，人倚雕阑醉夕曛。春树万家看不尽，隔林清磬一声闻。
二十九日明白庵主寂灭之日用欲得现前莫存顺逆为韵作八偈 其四
释德洪（宋代）

道非止精进，此意曾密传。宴坐历十劫，佛法不现前。

一乘论知见，三兽分圣贤。君看娑竭女，初不学安禅。
嘉定十五年皇帝受恭膺天命之宝三首
佚名（隋代）

我祖受命，恭膺于天。
爰作玉宝，载祗载虔。
申锡无疆，神圣有傅。
昭兹兴运，于万斯年。
中秋与郭恒饮从弟宅忽闻猘犬陆梁恒惊去风清月白临别惘然次日移诗从弟和以寄怀
郭钰（元代）

兔罝雉网林中边，鸿飞冥冥谁使然。欲归故山弄明月，如隔弱水招飞仙。

苍生何时各安堵，贱子今日嗟倒悬。千金不留鲁连住，铜驼荆棘愁风烟。
桃花寺行宫作
弘历（清代）

招提据岭复，望望红霞殷。行宫搆其旁，来往止顿便。

昔我少年时，题诗松竹间。岁久日就圮，不复税征鞍。

往往过其下，辄为重留连。去岁稍修治，剪除棘与萑。

匪同赋经始，成亦不日焉。春风二月半，轻舆历蓟田。

山容宛相迎，轩榭堪周旋。泉声共松韵，似话宿昔然。

惟有绯桃花，含胎迟芳鲜。物应有深意，脉脉谁为宣。

寂寥见赏稀，荣华讵久妍。如来特拈来，示我如是禅。
香城寺
刘元刚（宋代）

末行陶令里，早自惯舁篮。米市呼干许，香城访晋昙。

神游青黛岳，诗到碧云庵。不管冲寒去，乘风破晓岚。
偈颂七十二首
释祖钦（宋代）

堂堂日用妙无痕，才涉织毫即是尘。
照水银蟾沉夜魄，恋花香蝶醉芳魂。
避俗
孙一元（明代）

避俗年来学养慵，惟怜猿鹤日相从。閒看流水孤筇往，偶与归樵一径逢。

老去形骸无长物，清留门户有高松。空教使者求颜阖，知入云山第几峰。
咏史上·汉高帝八首
陈普（宋代）

一带阴山浪引弓，运移婚媾一朝通。
英雄白首消磨尽，甘与枭雏作妇翁。
南亭
赵嘏（唐代）

孤亭影在乱花中，怅望无人此醉同。

听尽暮钟犹独坐，水边襟袖起春风。
和陈朝议见寄二首 其二
曹勋（宋代）

老我驱驰未得归，山中空挂薜萝衣。三台胜地松连菊，五亩幽居竹映扉。

黄卷青灯真我事，鲈鱼白酒亦天机。骚人往往秋多感，莫向登临叹落晖。
归去来（平调）
柳永（宋代）

初过元宵三五。慵困春情绪。灯月阑珊嬉游处。游人尽、厌欢聚。

凭仗如花女。持杯谢、酒朋诗侣。余酲更不禁香醑。歌筵罢、且归去。
赠洪子需二首
洪咨夔（宋代）

楼倚晴空月满湖，一尘飞不到庭除。
虞初九百浑高阁，且读人间本分书。
子夜
薛能（唐代）

嫖姚家宴敌吴王，子夜歌声满画堂。

此日相逢眉翠尽，女真行李乞斋粮。
别潭
韩琦（宋代）

一潭嘉景四时新，不得经年作主人。莲芰风前忘九夏，绮罗香里醉三春。

勤劳疆场诚无避，妆点蓬瀛惜未真。多少胜游休结恋，报君须自立涓尘。
世心
郭之奇（明代）

无怀时远，世心日波。怀山襄岛，万石嵚峨。相济胡少，相溺胡多。

诗云深浅，易象冯河。我生天末，如江有沱。手无舟揖，若巨川何。

庶思考槃，于涧于阿。乐兹渊止，枕漱而歌。
海昌东门望海 其一
恽格（明代）

海老神蛟入夜哀，观涛曾见水云开。奔雷欲散连鳌雪，一线横空白练来。
荔枝二首 其二
郭祥正（宋代）

暑馆风沈睡眼醒，荔枝新熟暗香生。玉纤为剥红绡颗，甘露初凝湿水晶。
昆岳有佳人四章寿黄循斋 其四
阳枋（宋代）

昆岳有佳人，挺挺云中鹤。帝乡回鹜心，人寰寓其托。

仰云引圆吭，九皋穷碧落。瀛湘沧海身，稻粱寄情薄。

昨梦世未醒，清唳不容寞。鸣阴子必和，天理亦昭灼。
第七十八百丈奇特颂
释义青（宋代）

巍巍峭迥出云霄，顶锁水寒势外遥。坐观四望烟笼处，一带青山万水潮。
偈颂一百零四首 其十八
释绍昙（宋代）

翳眼药，文武火。用得亲，煨得过。翠岩落尽眉毛眼愈明，乳窦烂却皮肤骨将槁。

家丑分明说向谁，握手松根忘汝我。冷地思量，訚訚而笑。

曾陷迷魂八阵图，梦中惊入夔门道。
答友人
邵雍（宋代）

何者名为善处身，非惟能武又能文。
可行可止存诸己，或是或非系在人。
遍数古来贤所得，历观天下事须真。
吉凶悔吝生乎动，刚毅木讷近于仁。
易地皆然休计较，不言而信省开陈。
虽居蛮貊亦行矣，无患乡闾情未亲。
黄龙清和尚真赞
黄庭坚（宋代）

黄河彻底冻，白发通心白。
虽有顾陆手，百巧画不得。
次韵文潜病中作时方求补外
晁补之（宋代）

贫炉初著灰，浊酒寒不温。邻张病未来，独负南窗暄。

昨日往过之，欢喜能两餐。酲醲淟然解，愧无枚乘言。

祝君抱虚一，邪气袭无门。今晨有起色，迎笑眉宇轩。

扶掖两男儿，总丱佳弟昆。遣诵寄我诗，妙可白玉刊。

平生俱豪气，见酒渴骥奔。赐休常苦稀，晨谒良不闲。

约君向南邦，勿厌敲扑諠。公馀未忘饮，何必釂十分。

时平但行乐，卧治安足论。琵琶五十面，雷雨出鹍弦。
立春七首
刘克庄（宋代）

八十公公三岁儿，一孩一耄总憨痴。
向来略识童蒙训，老去惟吟豁达诗。
予家畜狸花二猫一日狸者获鼠未食而花者私窃
强至（宋代）

狸猫得鼠活未食，戏局之地或前后。
猫欺鼠困纵不逐，岂防厥前怠其守。
花猫狡计伺狸怠，帖耳偷衔背之走。
家人莫究狸所得，只见花衔鼠在口。
予因窃觇见本末，却笑家人反能否。
主人养猫不知用，谬薄狸能服花厚。
花虽利鼠乃欺主，窃狸之功亦花丑。
人间颠倒常大此，利害于猫复何有。
早春咏二首
王畛（元代）

蹁跹先春雀，风暖喧晴檐。
惊人鲜得食，阚阶无停瞻。
不趋太仓中，小腹恣属厌。
高秋寒露下，大水须深潜。
梅花集句 其二一一
李龏（金朝）

鸟喧金谷树，惟此出尘埃。古戍鸣寒角，池塘暗不开。
旦发青林诗
孔稚圭（南北朝）

孤征越清江，游子悲路长。二旬倏已满，三千眇未央。

草杂今古色，岩留冬夏霜。寄怀中山旧，举酒莫相忘。
辋川闲居赠裴秀才迪
王维（唐代）

寒山转苍翠，秋水日潺湲。
倚杖柴门外，临风听暮蝉。
渡头馀落日，墟里上孤烟。(馀 一作 余)
复值接舆醉，狂歌五柳前。
念奴娇 其一 和南涧载酒见过雪楼观雪
辛弃疾（宋代）

兔园旧赏，怅遗踪、飞鸟千山都绝。缟带银杯江上路，惟有南枝香别。

万事新奇，青山一夜，对我头先白。倚岩千树，玉龙飞上琼阙。

莫惜雾鬓风鬟，试教骑鹤，去约尊前月。自与诗翁磨冻砚，看扫幽兰新阕。

便拟□□，人间挥汗，留取层冰洁。此君何事，晚来还易腰折。
临江仙·古寺长廊清夜美
毛滂（宋代）

古寺长廊清夜美，风松烟桧萧然。石阑干外上疏帘。过云闲窈窕，斜月静婵娟。独自徘徊无个事，瑶琴试奏流泉。曲终谁见枕琴眠。香残虬尾细，灯暗玉虫偏。
江城子·前瞻马耳九仙山
苏轼（宋代）

前瞻马耳九仙山。碧连天。晚云间。城上高台，真个是超然。莫使匆匆云雨散，今夜里，月婵娟。
小溪鸥鹭静联拳。去翩翩。点轻烟。人事凄凉，回首便他年。莫忘使君歌笑处，垂柳下，矮槐前。
自警二首
宋度宗（宋代）

私既克，理是从。
中则正，公则平。
操则存，德日新。
水调歌头（中秋和施司谏）
罗愿（宋代）

秋宇净如水，月镜不安台。郁孤高处张乐，语笑脱氛埃。檐外白高千丈，坐上银河万斛，心境两佳哉。俯仰共清绝，底处着风雷。问天公，邀月姊，愧凡才。婆娑人世，羞见蓬鬓漾金罍。来岁公归何处，照耀彩衣簪橐，禁直且休催。一曲庾江上，千古继韶陔。
雨后于都司分种红蕉
陆深（明代）

今日不知来日事，百年枉作万年图。青青一种芭蕉树，春雨敷年秋雨枯。

忆昨岁晚雪飞白，都阃门墙映红碧。依稀记得建阳过，南北东西总为客。

建阳县令薛给事，开尊北堂邀我至。对花云是美人蕉，不怕风霜逞娇媚。

前月京师附书还，为传给事死谏官。见花怜花为花恼，万丈雪山毛骨寒。

都司刘郎举武举，每以危言动天子。螭头豹尾不肯留，独鞚花虬行万里。

万里边庭绝羽书，手种芭蕉三百株。一宵蹄齧苦不戒，粉碎玉人伤绿珠。

共汝朝来有归兴，细雨沈沈满三径。携锄斸取旧根荄，且种窗前欹枕听。
东岩
方弘静（明代）

岩端曙日晖，岩下启松扉。
流水不知处，幽禽相与飞。
青山常对席，白发久忘机。
试与西邻叟，携壶上翠微。
赠鸠兹韦苏溪润翰
朱景英（清代）

相门韦氏在，夫子独声名。岁暮远为客，怜君如弟兄。

听歌惊白鬓，飘转任浮生。同调嗟谁惜，悠悠沧海情。
鹧鸪天十九首 其一
吴湖帆（清代）

浅逗深情一笑钟。低头花面几番红。小楼不寐听春雨，绣户斜开漏晓风。

轻忍别，再难逢。天涯芳草梦谁同。蓝桥空惹相思约，只与萧郎陌路中。
送襄邑知县杜君懿太博
梅尧臣（宋代）

霜落水未落，令君将度河。
农耕休叱来，女织罢鸣梭。
赤帻驱亭长，丹砂挈印窠。
无惭浚仪政，才比陵云多。
有数燕递营一窠若人之伴工然者偶成
陆深（明代）

湖上云开水漫波，绿阴庭院昼清和。梁间燕子如呼侣，相伴衔泥垒旧窠。
杂诗，己卯自春徂夏，在京师作，得十四首 其三
龚自珍（清代）

情多处处有悲欢，何必沧桑始浩叹。昨过城西晒书地，蠹鱼无数讯平安。
折枝芙蓉
刘涣（宋代）

渚宫秋老夕阳多，无复君王避暑过。席上舞衣零落尽，独留团锦照苍波。
怀春
吴则礼（宋代）

青春已辞淮水湄，底物遗我堪解颐。
风味不除惟白堕，典弄犹在有黄鹂。
老夫只觉禅坐好，儿辈争论句法奇。
到处何曾问炊米，半生人笑北湖痴。
渔家傲·淡墨轻衫染趁时
朱彝尊（清代）

淡墨轻衫染趁时，落花芳草步迟迟。
行过石桥风渐起。
香不已，众中早被游人记。
桂火初温玉酒卮，柳阴残照柁楼移。
一面船窗相并倚。
看渌水，当时已露千金意。
早行渑池道中
强至（宋代）

二年别咸秦，八月过崤渑。
碎石隐地起，险涂抱山转。
我马无完蹄，我仆有重趼。
林红烈炬暴，涧白乱流浅。
夙驾露湿衣，夕休独临馔。
辙迹环九州，孔子未能免。
咨予独何人，安坐颜辄靦。
区区适其宜，誓将策疲软。
放榜日作
韦庄（唐代）

一声天鼓辟金扉，三十仙材上翠微。葛水雾中龙乍变，缑山烟外鹤初飞。

邹阳暖艳催花发，太皞春光簇马归。回首便辞尘土世，彩云新换六铢衣。
题画四首 其三
董纪（明代）

偶然行到水穷处，隔岸无船人不渡。白云出岫已多时，夕阳犹在西岩树。
仙娥溪
杨端本（清代）

川回大壑雨冥冥，十里嵯峨拱翠屏。溪水桃花流不尽，仙娥山外数峰青。
拜父亲遗像
黄公辅（明代）

四十年前问视频，堂前今拜舞斑人。仪容恍惚庭趋似，诗礼依稀面命真。

子职七朝惭禄养，天恩三世赖丝纶。劬劳报答情何限，一颂椒花一怅神。
蓬窗
吴晦之（宋代）

小室潇然一钓蓬，主人闲散似渔翁。
有时风雨惊残梦，如在松江烟浪中。
评诗
史弥宁（宋代）

筹量节物细评诗，诗要天然莫强为。
蛩韵酸寒东野句，莺吟富贵小山词。
颍川客舍
姚揆（唐代）

素琴孤剑尚闲游，谁共芳尊话唱酬。乡梦有时生枕上，

客情终唱在眉头。云拖雨脚连天去，树夹河声绕郡流。

回首帝京归未得，不堪吟倚夕阳楼。
閒居无瑕酬答假庭下三物作·梅谢桃
方岳（宋代）

下欲成蹊春已残，雨红犹自有人看。
极知不与君同调，但守平生一点酸。
甘州·渐斜阳淡淡下平堤
陈澧（清代）

渐斜阳、淡淡下平堤，塔影浸微澜。问秋坟何处？荒亭叶瘦，废碣苔斑。一片零钟碎梵，飘出旧禅关。杳杳松林外，添做萧寒。
须信竹根长卧，胜丹成远去，海上三山。只一抔香冢，占断小林峦。似家乡、水仙祠庙，有西湖为镜照华鬘。休肠断，玉妃烟雨，谪堕人间。
莺二首 其二
韩维（宋代）

鸣声清滑簧温暖，毛羽鲜明金莹磨。剩拟墙边栽绿柳，好来相伴日吟哦。
开元观乃何畏斋施地张练师开山
释居简（宋代）

何必过流沙，浔溪种道芽。雄开献王地，胜傍觉皇家。

云侣呼朝斗，星坛数扣牙。胎仙翔集后，底处蛰灵蛇。
课畦丁灌园
范浚（宋代）

连筒隔竹度流泉，约束畦丁灌小园。拔薤自须还种白，刈葵辄小苦伤根。

瓜畴准拟狸头大，草径堤防马齿繁。努力荷锄当给酒，无令菜把乏朝昏。
舜庙
刘克庄（宋代）

粤俗安知帝，遗祠亦至今。
青山人寂寂，朱户柏森森。
雨打荒碑缺，苔封古洞深。
曾闻张侍讲，来此想韶音。
春日闲坐
朱淑真（宋代）

社燕归来春正浓，摧花雨晴一番风。
倚楼闲省经由处，月馆云藏望眼中。
行香子·清要无因
佚名（宋代）

清要无因，举选艰辛。系书钱、须要十分。浮名浮利，虚苦劳神。叹旅中愁，心中闷，部中身。虽抱文章，苦苦推寻。更休说、谁假谁真。不如归去，作个齐民。免一回来，一回讨，一回论。
题渊明对菊图
靳贵（明代）

栗里风光别后诗，清樽独咏晚香时。折腰欲问归来意，只许东篱老菊知。
道中积雨
姚勉（宋代）

才起程时雪絮春，雪余又是雨兼旬。
肩舆聊复能安稳，步屧其兼受苦辛。
楮贱米穷尝世味，风餐露宿链官身。
一朝傥有青云上，莫忘泥耕水耨人。
元舆试北苑新茗
郭祥正（宋代）

建溪虽接壤，春末始尝茶。旋汲邻僧水，同烹北苑芽。

月圆龙隐鬣，云散乳成花。贡入明光殿，分来王谢家。
挽拙庵杨居士
刘过（宋代）

前辈晨星似，如公抑又希。
榆边游已倦，菊径晚方归。
听雨兄同老，冲天子欲飞。
伤心弹旨顷，一梦故人非。
杂诗六首 其五
刘豫（宋代）

昼色晴明著色图，山光凝翠接平湖。烟岚自古人难画，远即深深近却无。
竹亭新种佛桑每日但开一朵是日六朵并开戏呈二府诸公
符锡（明代）

佛桑谁遣瓦盆栽，此日衣冠解劝杯。怪底寻常花一朵，三三今喜并头开。
庐陵刘兄焱袖诗编稿相访借所和施从可唱酬韵
程公许（宋代）

天憎我辈韵孤清，故遗催科尘污人。
幸有新诗为湔祓，英琼瑶未足为珍。
九鲤湖
张尚瑗（清代）

艰哉观澜亭，所历皆悬度。过此鸟道绝，从游慄相顾。

途危景益佳，兴发情无怖。身非邺侯骨，暂作壁间步。

强半蛇螾曳，有时猱玃骛。磴断体欲缒，根蟠足稍驻。

琮琤丝竹涧，烂漫琪玕树。擘水石双门，挂岭玉三柱。

却望珠帘垂，银潢屑烟雾。直下去无几，邅回劳予溯。

湍驶何潺潺，褰裳不可渡。长啸向白云，茫茫苍霭互。
游山和白沙晚酌韵十首 其三 文屋山
王渐逵（明代）

云锁峦头月锁溪，望洋何处更多迷。遥从四壁看仍断，只有中多压不低。

巢许已前归谱牒，烟霞之内即封提。苔花十里俱凝合，杖屦何因得染泥。
十五弟生日
项安世（宋代）

合宫雷雨下江城，重把贤书旧贡升。
入月穿天搜伏兔，抟风系水化新鹏。
当年吉梦浑身喜，今日成名望汝能。
千岁灵龟须自养，朵颐无用酒如渑。
念奴阵（赋白牡丹和范廓之韵）
辛弃疾（宋代）

对花何似，似吴宫初教，翠围红阵。欲笑还愁羞不语，惟有倾城阵韵。翠盖风流，牙签名字，旧赏那堪省。天香染露，晓来衣润谁整。

最爱弄玉团酥，就中一朵，曾入扬州咏。华屋金盘人未醒，燕子飞来春尽。最忆当年，沈香亭北，无限春风恨。醉中休问，夜深花睡香冷。
赠隐峰老师
雪浪法师（明代）

一室千峰隐，霜颅半世空。
潮音生海月，铃语报天风。
垂老身能健，安贫气益雄。
翻怜门外子，朝暮在途中。
荆轲
张耒（宋代）

燕丹计尽问田生，易水悲歌壮士行。
嗟尔有心虽苦拙，区区两死一无成。
咏杜鹃花
释择璘（宋代）

蚕老麦黄三月天，青山处处有啼鹃。
断崖几树深如血，照水晴花暖欲然。
三叹鹤林成梦寐，前生阆苑觅神仙。
小山拄颐愁无奈，又怕声声聒夜眠。
寄陈州朱教授三首 其二
张耒（宋代）

欲晓山禽百种鸣，最怜哑咤是雏莺。遥想西湖烟柳色，深春风露水边声。
郡楼
曾巩（宋代）

满眼青山更上楼，偶携闲客此闲游。
飞花不尽随风起，野水无边带雨流。
怀旧有情惟社燕，忘机相得更沙鸥。
黄金驷马皆尘土，莫靳当欢酒百瓯。
赠宾贡
裴说（唐代）

惟君怀至业，万里信悠悠。路向东溟出，枝来北阙求。

家无一夜梦，帆挂隔年秋。鬓发争禁得，孤舟往复愁。
诗偈 其三
庞蕴（唐代）

前人若有事，我犹佯不知。何况他无问，谗舌强卑卑。
和张倅唐英咏梅十四首 其六
陈傅良（宋代）

骎骎入衰暮，故作不洁清。美人美无度，可使一国倾。

胡然立林林，夹此东西荣。对之意自消，令我欲近名。
从军行
黎邦瑊（明代）

天子徵兵事朔方，丁男壮大当戎行。晓度玉关随铁骑，夜闻羌笛落秋霜。

秋霜凛冽黄云飞，地远天长雁到稀。贺兰山下鬼号哭，白草原头未解围。

忆昔辞家多诀绝，陇头流水皆呜咽。母缝衣带与我穿，妻炊扊扅与我别。

别来身世总如何，枕卧戈霜侠气多。雪耻报雠今日事，男儿羞说木兰歌。
秋夜宿汉上禅房
胡承诺（清代）

长廊从稍次，飞雨飒前山。晚磬圆香内，明灯软语间。

黑菰藏水马，红芰擘鱼蛮。秋色官湖近，何人待月还。
偈颂一百零二首
释慧远（宋代）

先师□住独龙山，四十余程自买船。
今日琅瑘归普济，借婆裙子拜婆年。
平原郡王南园诗二十一首 其八 归耕
姜特立（宋代）

归耕此计未为迟，畎亩艰难已素知。伊尹佐商功业盛，却思前日有莘时。
答赵守见贻之韵
曹彦约（宋代）

已报新题下紫泥，尚留佳谶筑新堤。一心国事忉忉在，万口民歌剪剪齐。

惜去辙须田父卧，催归诏有内臣赍。舍人若问朝天日，割尽黄云水满犁。
南浦 春柳，用玉田春水词韵
陈芳藻（清代）

袅娜舞长条，绕隋堤、翠幕金衣啼晓。细缕蘸晴波，低摇漾、水面啼红频扫。

柔情弱态，盈盈十五怜娇小。十里晓风残月岸，谱入才人词草。

楼头触起相思，觅封侯、忍把年华负了。怕见擘棉时，飘零恨、点点纱窗飞到。

韶光易渺。杜鹃唤得春归悄。回首灞陵桥畔路，绾住离愁多少。
毛诗·小星
陈普（宋代）

名分存存不敢忘，衾裯来往岁星光。
尊卑高下虽天秩，小纪终须属大纲。
拟古二十首 其二
胡应麟（明代）

郁郁城东门，盈盈桃与李。抽条仲春月，秾艳若罗绮。

轩车竞采掇，日暮未言止。如何秋风生，摇落自兹始。

寄语青楼倡，盛颜难久恃。
鸿鹄歌
刘邦（两汉）

鸿鹄高飞，一举千里。
羽翮已就，横绝四海。
横绝四海，当可奈何？
虽有矰缴，尚安所施？
丁酉仲冬即景十六首 其七 冲寒贳酒
叶颙（元代）

拥被酸吟雪未晴，拾樵路断闭松扃。相如病渴谁来管，自整冲寒贳酒瓶。
齐安早眺
周弼（宋代）

昔日干戈地，凄凉古塞情。
军同民杂戍，州与县分城。
野旷孤鸿绝，沙寒一骑行。
十年生息后，人尚怯论兵。
浪淘沙
惠洪（宋代）

城里久偷闲。尘浣云衫。此身已是再眠蚕。隔岸有山归去好，万壑千岩。

霜晓更凭阑。减尽晴岚。微云生处是茅庵。试问此生谁作伴，弥勒同龛。
袁本初二首
陈造（宋代）

嬖孽朝兄主父囚，女戎衔猾史苏忧。
便教官渡交绥去，二竖犹能乱冀州。
次韵邵州道中
释德洪（宋代）

斗折清江接暮林，堕江残月水浮金。松间有风自成曲，清坐不须重整琴。
中元夜宿馀杭仙泉寺留题
王禹称（宋代）

祭庙回来略问禅，苏墙莎径碧山前。风疏远磬秋开讲，水响寒车夜救田。

蓝绶有香花菡萏，竹窗无寐月婵娟。自惭政术贻枯旱，忍卧松阴漱石泉。
寄陈适用
黄庭坚（宋代）

日月如惊鸿，归燕不及社。
清明气妍暖，亹亹向朱夏。
轻衣颇宜人，裘褐就椸架。
已非红紫时，春事归桑柘。
空余车马迹，颠倒桃李下。
新晴百鸟语，各自有匹亚。
林中仆姑归，苦遭拙妇骂。
气候使之然，光阴促晨夜。
解甲号清风，即有幽虫化。
朱墨本非工，王事少闲暇。
幸蒙余波及，治郡得黄霸。
邑邻陈太丘，威德可资借。
决事不迟疑，敏手擘太华。
颇复集红衣，呼僚饮休暇。
歌梁韵金石，舞地委兰麝。
寄我五字诗，句法窥鲍谢。
亦叹簿领劳，行欲问田舍。
相期黄公垆，不异秦人炙。
我初无廊庙，身愿执耕稼。
今将荷锄归，区芋畦甘蔗。
观君气如虹，千辈可陵跨。
自当出怀璧，往取连城价。
赐地买歌僮，珠翠罗广厦。
富贵不相忘，寄声相慰藉。
七夕
清江（唐代）

七夕景迢迢，相逢只一宵。月为开帐烛，云作渡河桥。

映水金冠动，当风玉珮摇。惟愁更漏促，离别在明朝。
张几仲被 其五
苏过（宋代）

君从河朔来，言寻子桑饭。蹉𨇤自忘形，请交不敢惮。

念君青�士，我是江湖散。共为逍遥游，未用相推挽。
归宗寺
张孝祥（宋代）

两峰双涧水，万古一篇诗。玉局竟仙去，空山无此碑。
桃源图
韩愈（唐代）

神仙有无何渺茫，桃源之说诚荒唐。
流水盘回山百转，生绡数幅垂中堂。
武陵太守好事者，题封远寄南宫下。
南宫先生忻得之，波涛入笔驱文辞。
文工画妙各臻极，异境恍惚移于斯。
架岩凿谷开宫室，接屋连墙千万日。
嬴颠刘蹶了不闻，地坼天分非所恤。
种桃处处惟开花，川原近远蒸红霞。
初来犹自念乡邑，岁久此地还成家。
渔舟之子来何所，物色相猜更问语。
大蛇中断丧前王，群马南渡开新主。
听终辞绝共凄然，自说经今六百年。
当时万事皆眼见，不知几许犹流传。
争持酒食来相馈，礼数不同樽俎异。
月明伴宿玉堂空，骨冷魂清无梦寐。
夜半金鸡啁哳鸣，火轮飞出客心惊。
人间有累不可住，依然离别难为情。
船开棹进一回顾，万里苍苍烟水暮。
世俗宁知伪与真，至今传者武陵人。
菡萏亭
文同（宋代）

日高过竹湖水光，风长入座荷花香。
交红映绿满渠下，各有意态随低昂。
送高宰
许景衡（宋代）

长爱西湖无点尘，楼台倒影杂星辰。未能把钓为閒客，且喜鸣琴有主人。

摇桨何妨长载月，新堤最好是游春。何须更说林间雉，看取熙熙百里民。
上后园山脚
杜甫（唐代）

朱夏热所婴，清旭步北林。小园背高冈，挽葛上崎崟。

旷望延驻目，飘摇散疏襟。潜鳞恨水壮，去翼依云深。

勿谓地无疆，劣于山有阴。石榞遍天下，水陆兼浮沈。

自我登陇首，十年经碧岑。剑门来巫峡，薄倚浩至今。

故园暗戎马，骨肉失追寻。时危无消息，老去多归心。

志士惜白日，久客藉黄金。敢为苏门啸，庶作梁父吟。
风入松 春晚泛舟碧澜湖上，遇雨，宿蕊感方
张可久（元代）

碧渊湖上小崆峒。人在水精宫。提壶莫惜莺边醉，蝶困花、来往匆匆。一饷颠风狂雨，满山怨紫愁红。仙翁来憩白云中。春色已成空。五更正结花心梦，且迟教、童子鸣钟。明日凉音渡口，绿杨影里推篷。
元夕赐观灯 其一
金幼孜（明代）

阊阖天门开九重，玉楼金殿月朣胧。共看鳌背辞沧海，独向龙墀拥翠峰。

瑞雪暖融鳷鹊观，庆云晴护建章宫。盛时佳节逢元夜，此夕欢娱万国同。
过道源书院谒濂溪祠
王称（宋代）

百家骋异说，圣道汨其真。运极理必反，光岳生斯人。

手探阖辟枢，示我动静根。绝绪既有授，再见宣人文。

二贤韡华萼，中州仪凤麟。遂开濂洛流，远接洙泗津。

大哉作圣功，叠叠光后尘。我昔披图书，玩读忘苦辛。

微言冀可会，弱质惭弗振。况经讲道邦，仰止希先民。

其如睹光霁，众草閒庭春。晨兴策我马，迟暮膏吾轮。

逸轨尚可驾，敢云替斯勤。
寄题兰陵郡斋梅露堂
曾协（宋代）

兰陵为郡更齐梁，地望卓荦闻四方。
清班诜诜储材良，相踵往佩太守章。
宪公遗爱初未忘，当时瑞露今名堂。
於兹辽辽几星霜，此邦复得尚书郎。
政似古人天降祥，揭榜华屋遥相望。
使君燕寝东西厢，岭梅林林分两傍。
春事已退堕渺茫，调羹有实升庙廓。
叶间奇葩忽芬芳，缥白异状中有香。
臂绩千叶成花房，天公好善善必彰。
故出瑞物非其常，此花颜色见未尝。
浴以沆{虀艹换左氵}宵瀼瀼，炯故珠缀琳琅。
蜂房割蜜蔗流浆，邦人欢呼走且僵。
我公中心念丁黄，抚摩凋疗还耕桑。
天锡嘉瑞不肯当，尽掇钜美归圣皇。
公岂我留返鵷行，但有盛事存甘棠。
杜令无隐亭赏梅
孔平仲（宋代）

梅生要孤高，故在城颠上。腊过已多时，花寒犹未放。

正前乃庐山，积雪千万丈。开樽望峥嵘，酒面已迟上。

直须玉蕊十分开，洗尽烟岚春气回。请君扫地更招客，为君对花卷大白。
濡须道中
孙应时（宋代）

睡足蓬窗江月明，濡须浦口片帆轻。
菰蒲两岸长春水，杨柳一村啼晓莺。
休指山川问今古，且欣时节正蚕耕。
白鸥容与沧波去，应识幽人万里情。
灵照女赞
释师范（宋代）

有髻垂肩，无鞋潭脚。
一掬精神，十分销铄。
最苦拈来泼罩篱，风前索价无人著。
谒闵子祠 其二
杨起元（明代）

季氏三桓盛，当年替子孙。如何一介士，庙食到今存。

孝德人无间，高风自可尊。有司修祀事，百姓走荒村。
次韵吴兴李行中秀才见寄并求醉眠亭诗二首
苏辙（宋代）

才堪簿领更无余，赢得十年闲读书。
宠辱何须身自试，穷愁不待酒驱除。
故人归去无消息，佳句新来屡卷舒。
前日使君今在此，不妨时复置双鱼。
〈李公择自吴兴移齐南。
〉
春日诗
纪少瑜（南北朝）

愁人试出牖，春色定无穷。参差依网日，澹荡入帘风。

落花还绕树，轻飞去隐空。徒令玉箸迹，双乘明镜中。
赐状元蔡仲龙
宋宁宗（宋代）

联魁金玉龙头选，诏下今朝遇己知。
上国风光初晓日，御阶恩己暮春时。
内庭考最称文异，胪唱宣名奖意奇。
故里仙才若相同，一年攀折两重枝。
留别成父弟以贫贱亲戚离为韵五首
赵蕃（宋代）

我家如陶舍，幼稚有盈室。
汝家亦十口，持去何可得。
嗟我寡兄弟，至此得无戚。
虽尔敢或忘，呴濡期沫湿。
魏博罗令公附卷有回
罗隐（唐代）

寒门虽得在诸宗，栖北巢南恨不同。马上固惭消髀肉，

幄中由羡愈头风。蹉跎岁月心仍切，迢递江山梦未通。

深荷吾宗有知己，好将刀笔为英雄。
岁暮感怀以余年谅无几休日怆已迫为韵
陆游（宋代）

高皇昔中兴，风雨躬沐栉；一士未尝遗，万里皆驰馹。
廉听辟言路，虚怀询得失。
孤臣实草芥，亦获对宣室，龙颜宛在目，德不报万一。
桥山松柏寒，泪尽史臣笔。
双燕离
沈君攸（南北朝）

双燕双飞。双情相思。容色已改。故心不衰。双入幕。

双出帷。秋风故。春风归。幕上危。双燕离。衔羽一别涕泗垂。

夜夜孤飞谁相知。左回右顾还相慕。翩翩桂水不忍渡。

悬目挂心思越路。萦郁摧折意不泄。愿作镜鸾相对绝。
首阳山
吴融（唐代）

首阳山枕黄河水，上有两人曾饿死。
不同天下人为非，兄弟相看自为是。
遂令万古识君心，为臣贵义不贵身。
精灵长在白云里，应笑随时饱死人。
别弟妹二首（一作卢象诗）
王维（唐代）

两妹日成长，双鬟将及人。
已能持宝瑟，自解掩罗巾。
念昔别时小，未知疏与亲。
今来始离恨，拭泪方殷勤。
小弟更孩幼，归来不相识。
同居虽渐惯，见人犹未觅。
宛作越人语，殊甘水乡食。
别此最为难，泪尽有馀忆。
送丁端公赴河阴
姚合（唐代）

炎天木叶焦，晓夕绝凉飙。念子独归县，何人不在朝。

市连风浪动，帆彻海门遥。饮尽樽中酒，同年同寂寥。
行香子·腊八日与洪仲简溪行其夜雪作
汪莘（宋代）

野店残冬。绿酒春浓。念如今，此意谁同。溪光不尽，山翠无穷。有几枝梅，几竿竹，几株松。
篮舆乘兴，薄暮疏钟。望孤村，斜日匆匆。夜窗雪阵，晓枕云峰。便拥渔蓑，顶渔笠，作渔翁。
忆江南旧居
雍陶（唐代）

闲思往事在湖亭，亭上秋灯照月明。

宿客尽眠眠不得，半窗残月带潮声。
送别
李咸用（唐代）

别意说难尽，离杯深莫辞。长歌终此席，一笑又何时。

棹入寒潭急，帆当落照迟。远书如不寄，无以慰相思。
熙宁祀皇地祗十二首
佚名（隋代）

载登坛阼，载酌尊彝。
牲酒嘉旨，福禄纯熙。
其福维何，万里咸宜。
其禄维何，永承深禧。
偈七首 其七
释法演（宋代）

佛祖生冤家，悟道染泥土。无为无事人，声色如聋瞽。
离郓州至寿张南村舍中有姥八十馀出拜
石介（宋代）

老姥龙钟八十三，犹能指点认青衫。自言老妇尝蒙惠，白首相将出户参。
读张瀛客先生遗稿
缪公恩（清代）

炉冶群言自一家，夜台萧索两年赊。古梅雅抱凭谁赏，宝剑寒芒空自嗟。

手迹只馀书上草，心思犹灿笔头花。遥怜麦饭青松树，黯淡残阳噪晚鸦。
襄城大热喜雨
吕颐浩（唐代）

大暑方蒸湿，云兴忽蔽空。俄然飘细雨，快矣濯清风。

变化谁能测，炎凉迥不同。马前襄汉路，山色有无中。
颂古五首 其四
释法忠（宋代）

曾到不曾到，且吃一杯茶。待客只如此，冷淡是僧家。
金牌坑地中得古窑器
梅文鼐（清代）

崒峍金牌山，郁郁生云气。巨木盘幽崖，村落聊位置。

将欲就山麓，稍辟为平地。开基深寻丈，忽得古藏器。

盆盂及瓶缶，尊罍式各异。玉质陶兼土，朴拙非近制。

沈埋历岁时，完好色逾粹。不知千年前，此物谁所瘗，古云桑田更，其说亦良是。

高下理相倾，数极且自至。何为复区区，蜗角争名利。

辛苦衔西山，填海学精卫。
句 其九
张耒（宋代）

清霜夜漠漠，佳食晓累累。
秋日泛舟走笔呈同游诸公
邢居实（宋代）

秋波潋滟泛横溪，小楫轻舟逐浪移。远浦遥山俱惨淡，浴凫飞浪共差池。

苦嫌斜日侵棋局，安得长竿理钓丝。归去倾家新酿酒，还须来趁菊花时。
咏雪
善耆（清代）

夜来得微雪，晓起不胜寒。酽酒犹嫌薄，重裘尚觉单。

勤王谁李愬，闭户尽袁安。寄语西征客，应知行路难。
游洞霄宫
余愚（宋代）

琳宫胜处绝尘嚣，千古佳名号洞霄。
地锁九峰形屈曲，擎天一柱势岧峣。
凤鸣怪石仙岩邃，蛟舞流泉涧壑遥。
幸有飞升遗迹在，便须骑鹤快扶摇。
壬辰冬月连营兄弟二葬抚今追昔潸然有感聊赋四首 其四
于慎行（明代）

久客归何倚，孤踪只自怜。顾瞻鸿雁影，吟叹鹡鸰篇。

翰墨藏春雨，池塘惨暮烟。经过酬倡地，无处不潸然。
无题
孟邵（清代）

名列帝王玉食中，堪称道骨仙风。宫廷华府觅芳踪，玉碗增色，只为银丝种。
一经巧手斡旋出，面中再无昆仲。至今盛名犹称颂。孔通华夏，敢道九州同。
白鼋涡（杂言走笔）
王维（唐代）

南山之瀑水兮，激石滈瀑似雷惊，人相对兮不闻语声。

翻涡跳沫兮苍苔湿，藓老且厚，春草为之不生。

兽不敢惊动，鸟不敢飞鸣。白鼋涡涛戏濑兮，

委身以纵横。王人之仁兮，不网不钓，得遂性以生成。
题拟虹桥
黄宏（宋代）

父老桥边问我公，笑谈能办济水功。
天光分碧一千顷，晴影飞虹二百弓。
好与诸公来赏月，曾知此地亦垂虹。
乘风似有惊人语，压倒沧浪亭上翁。
赠陈时可
刘过（宋代）

交游半世已公卿，犹抱遗经对短檠。
负米过於扛鼎重，选官难似上竿行。
百年母子相依命，一片忠忱谁为明。
灯火小楼风雨夜，岁寒时昨话平生。
寄兴善寺崔律师
无可（唐代）

沐浴前朝像，深秋白发师。从来居此寺，未省有东池。

幽石丛圭片，孤松动雪枝。顷曾听道话，别起远山思。
浪淘沙
沈允慎（清代）

云影淡沉沉。寂历花阴。夜寒如水透罗襟。明月伴侬侬坐月，冷句孤吟。

何处急霜砧。落木森森。萧条景物易关心。岁岁秋归愁不去，秋短愁深。
咏史上·张汤公孙弘
陈普（宋代）

汉武秦皇代有俦，奸人常缓钓鱼钩。
公孙不但能牵纵，巧计犹工毒上流。
偈颂一百零一首
释慧性（宋代）

点捡将来，罪过不少。
只凭拄杖，一切靠倒。
辊金丸
杨真人（唐代）

一更里，擒意马。猿猴儿，莫颠耍。大悟来，心地觉清凉，管自然都大下。本来面目常潇洒。真清净，更幽雅。更减口颐养气神全，按四时，
鹿喻
王恽（元代）

我本麋鹿性，出处安自然。金镳非所慕，志在长林烟。

得远机阱地，食苹饮清泉。呦鸣锡同类，甘以辞华轩。

野兕出其侧，暗蹂山前田。农家伺所害，乃知兽之愆。

彼兕以计去，嘉禾岁芊芊。野人居山中，数亩事垦斸。

虑为町疃场，指鹿乃兕属。虽无擉刃心，见之恶且逐。

鹿心素无机，淡与标枝閒。遁迹入幽谷，择音远人寰。

尚为山中人，置疑齿颊间。
送方仲和信州学正二首
方回（元代）

公论乾坤万古留，秋崖秋壑两般秋。
尚思下惠甘三黜，肯向新都羡五侯。
籍甚故家佳玉树，彼哉亡国阽金瓯。
同乡同姓仍同榜，喜见烟中跨灶楼。
赠道月上人
孟郊（唐代）

僧貌净无点，僧衣宁缀华。寻常昼日行，不使身影斜。

饭术煮松柏，坐山敷云霞。欲知禅隐高，缉薜为袈裟。
三竺道中三首
方回（元代）

少人行处路方佳，半著僧鞋半草鞋。
直到全无马粪处，山僮竹箒扫松钗。
宫词一百首 其九
岳珂（宋代）

太液沉云冷寖菰，宫帘卷月挂珊瑚。插天楼殿凉如洗，好是承平七夕图。
苏幕遮
净端（宋代）

遇荒年，每常见。就中今年，洪水皆淹偏。父母分离无可恋。幸望豪民，救取壮家汉。最堪伤，何忍见。古寺禅林，翻作悲田院。日夜烧香频□□，祷告皇天，救护开方便。
溪村即事二首
王镃（宋代）

春深水暖鳜鱼肥，腰筥山童采蕨归。
一路蜜蜂声不断，刺花开遍野蔷薇。
与宁陵叔弟别后有怀兼寄赵才仲二首 其一
吕本中（宋代）

一别又经月，欲来浑未期。宁知万卷读，难疗十年饥。

长物新添女，生涯旧有诗。更伤新况味，不报老亲知。
送刘成伯还都
梅尧臣（宋代）

余昔困川途，今非羡行者。
谁心寄南风，相送过平野。
既吹莲叶舟，更逐桂条马。
中州多故人，怀抱幸君写。
谩兴
刘玉（明代）

缚茅为屋倚山椒，名姓人传太古樵。
白石晓炊云出甑，清泉夜酿月盈瓢。
钓鱼懒过双溪堰，驱犊时临独木桥。
寄谢长官休物色，多年洗耳向唐尧。
挽郑大监
陈宓（宋代）

策足胶庠上，收科弱冠中。
清文弥盖壤，劲气折王公。
政术硎锋颖，文章武事雄。
轻财缘嗜义，已矣古人风。
用蔡伯世韵作诗寄之兼简吕居仁兄弟十首 其二
饶节（宋代）

人生落世故，至宝堕深井。傥无自拔计，金玉谩弃屏。
路西田舍示虞孙小诗二十四首 其二十
李之仪（宋代）

百事无能一老夫，十年江上把犁锄。西庄南亩时来往，常得青山在坐隅。
书病
陆游（宋代）

暮年虽病不甚剧，啜药噉粥犹自力。
今年七月风眩作，儿子在前不能识。
杯中药冷呼不醒，全家相顾无人色。
昏昏但思向壁卧，虫臂鼠肝宁暇恤。
医巫技殚欲歛手，天高鬼恶吁莫测！偶然得活出望外，扶杖下床犹屡踣。
读书心在目力短，袖手坚坐到窗黑。
无功禄食四十年，叹息此责何由塞？
不出门
白居易（唐代）

不出门来又数旬，将何销日与谁亲。
鹤笼开处见君子，书卷展时逢古人。
自静其心延寿命，无求于物长精神。
能行便是真修道，何必降魔调伏身。
送吉判官还京赴崔尹幕
皎然（唐代）

江南梅雨天，别思极春前。长路飞鸣鹤，离帆聚散烟。

清晨趋九陌，秋色望三边。见说王都尹，山阳辟一贤。
直指叶公枉顾赋谢四章 其四
胡应麟（明代）

又拥朱旗入婺城，清江寒色暮云平。霜飞竹马儿童集，日照花骢父老迎。

绣服三天传疏草，绨袍一代见交情。由来国士非凡遇，匣底干将夜夜鸣。
次郑丈韵又一小诗代简
王洋（宋代）

篱间残菊旧令尹，霜后古柏严诸侯。
梅花若不报春信，谁表东风第一流。
咏史
朱廷钟（清代）

盲杜附王凤，吃杨著美新。建宁有子干，刚毅殊绝伦。

献书规窦武，漆室义既陈。及当废立时，抗议乃独伸。

岩阁抽白刃，迎帝驰河津。发言如洪钟，肯负八尺身。

风霜别草木，颠沛不违仁。
杂诗
李复（宋代）

晨炊未登盘，饥肠已戚戚。
欲问堂上人，先闻发歎息。
苟念一饷饥，况艰终岁食。
茫茫九州间，几人悲罄室。
吾欲呼天工，驱雷驾云龙。
十日一风雨，五谷千常丰。
佩刀化为农，孙哺百岁翁。
完助阴阳功，不顾吾盘空。
题兰
徐贯（明代）

我家住近东山麓，清露兰丛如膏沐。好风披拂来深林，香气袭人端可掬。

我今游宦已多年，回首故山想芳躅。可堪原野草连天，蒿艾蓬萧满人目。
跋黄鲁直买米帖
陈东（宋代）

广文弦歌饭不足，要是古来贤达人。
山谷有钱能买米，比之鲁公殊未贫。
次槎江
吴与弼（明代）

半月讴吟多胜赏，太平处处共时雍。江山又极登临目，图画天开杳霭中。
题杨贵妃遗事
耶律铸（宋代）

玉笛声沈玉漏长，玉环心事夜来香。如何更入金诃子，却比无言睡海棠。

双凤扶云留翠辇，九龙伏雨去莲汤。千秋万古嵬坡梦，应绕新台怨寿王。
书斋
周昂（金朝）

夜雨书斋冷，西风木叶抛。暗蛩侵坏壁，低雁落寒郊。

壮志初尝胆，吾生岂系匏。草玄虽闭户，未用客相嘲。
晚眺
方岳（宋代）

摩挲倦眼风烟上，万木归根叶已零。
衰发不知何事白，遥岑只是旧时青。
功名一梦屈伸肘，身世百年长短亭。
莫向夕阳多感慨，夜寒重勘相牛经。
即事
苏泂（宋代）

新笋看成竹，春风去不知。
麦天蚕上早，槐日燕飞迟。
褐短偏怜妇，家贫更惜儿。
十年霜鬓白，未必总因诗。
代馀姚高宰侍郎以下致语口号
史浩（宋代）

舜亭风化俨当年，人物犹追之凯贤。持橐有功先计相，题舆出治亦儒先。

相看尹贰俱冰雪，消得杯盘列管弦。欲识他时风虎变，疑丞辅弼拱中天。
奉和始平公喜闻昌言修注
司马光（宋代）

凤口除书下九阍，簪绅拭目仰殊恩。
晓提麟笔依华盖，日就螭坳记圣言。
桃李新阴方蔼蔼，骅骝老志更轩轩。
主人喜见相如达，趣召邹枚洗玉樽。
过陶征君隐居
崔涂（唐代）

陶令昔居此，弄琴遗世荣。田园三亩绿，轩冕一铢轻。

衰柳自无主，白云犹可耕。不随陵谷变，应只有高名。
酬陆司业见寄秋怀之作 其一
严嵩（明代）

书囊药裹镇吾随，岐路东西岂预期。多病祗怜癯骨在，素心惟荷故人知。

游鱼远水书难寄，碧树高云意每迟。鳌禁掖垣追逐地，独惭虚薄□恩私。
追和东坡梅花十绝
王之道（宋代）

山下溪头卖酒家，为谁低入屋檐斜。
蔬肠不柰村酤涩，笑挽长条沃井花。
自警
秦观（宋代）

古人去後音容寂，何处茫茫寻旧迹。
君看草遍北邙山，骼骴犹来丘垄积。
那堪此地日黄昏，长途万里伤行客。
只知恩爱动伤情，岂悟区区头已白。
莫嫌天地少含弘，自是人心多褊窄。
争名竞利走如狂，复被利名生怨隙。
贪声恋色镇如痴，终被声色迷阡陌。
休言七十古稀有，最苦如今难半百。
闻道蓬宫仙子闲，红尘不染无瑕谪。
日月迟迟异短明，三峰秀丽皆仙格。
女萝覆石蔓黄花，芝草琅玕知几尺。
桃源长占四时春，漾漾华池真水碧。
乘槎拟欲扣金扃，巨浪红波依旧隔。
归来芳舍与谁俦，老鹤松间三四只。
唳天声动彩云飞，对我时时振长翮。
骖鸾未遇且悠悠，尽日琴书还有适。
纷华任使投吾前，争奈此心终匪石。
拜命怀金谁谓荣，低头未免拾言责。
从兹俗态两相忘，笑指青山归路僻。
同人有志觅长生，运气休粮徒有益。
须佑下手向无为，莫学迷徒赖针炙。
烟郊行宫叠去岁诗韵
弘历（清代）

命驾田盘止顿便，绿窗碧树又葱然。游观藉以消无赖，来往相于似有缘。

静悟春花复秋月，痛因今岁较前年。徘徊未获安心处，空说安心已竟禅。
次韵黄景文投赠三首
刘克庄（宋代）

记闻荒落语詹谆，惭愧吾侪肯问津。
未必夜深埋雪者，得如春暮舞雩人。
师扬执戟玄犹白，学卫夫人字逼真。
跳出{左囱右页}门殊未得，堪怜老却苦吟身。
重题燕都玄都观壁
耶律铸（宋代）

兔葵燕麦尽风埃，何事消沈不再开。忆得桃花凝笑处，怨春愁篆满苍苔。
华山
夏竦（宋代）

三峰森翠倚云棱，凝睇烟萝最上层。
八水乱分秦帝国，四关空锁汉皇陵。
仙羊未起眠春草，塞马初归放紫藤。
堪惜圣朝无傲吏，夜来风月属间僧。
善哉行四解
曹叡（魏晋）

赫赫大魏。
王师徂征。
冒暑讨乱。
振耀威灵。
泛舟黄河。
随波潺湲。
通渠回越。
行路绵绵。
彩旄蔽日。
旗旒翳天。
淫鱼瀺灂。
游戏深渊。
唯塘泊。
从如流。
不为单。
握扬楚。
心惆怅。
歌采薇。
心绵绵。
在淮淝。
愿君速节早旋归。
九日游净社院二首 其一
郭祥正（宋代）

旋披榛棘寻山径，忽绕松篁入寺门。九日临高无此处，佛香禅味解尘昏。
将赴江左早发长清行二百里宿宁阳简同行阿广庭农部 其一
鄂容安（清代）

回首华阳观，钟声杳不闻。随人山叠叠，辞树叶纷纷。

欲渡西江水，初离东岱云。年来离绪在，联辔话斜曛。
夜发江心驿
刘中柱（清代）

怀归眠不得，荒驿五更寒。路曲听鸡转，林昏立马看。

霜花迎面落，月影照身残。犹有牵衣者，殷勤泪暗弹。
舟行出峡先寄峡州太守荣子邕同年
李复（宋代）

几日方离峡，舟浮任所之，
江开平岸阔，天远去云迟。
心折襟分后，身存痛定时。
晚亭登至喜，归信半年期。
颂古二十首 其五
释了一（宋代）

心不是佛，智不是道。举得十分，未敢相保。携条拄杖闲行，切忌回头转脑。
秋老，四境雨已沛然，晚坐筹边楼，方议祈晴
范成大（宋代）

岁晚羁怀有所思，秋来病骨最先知。
镜中公案已甘老，纸上课程休讳痴。
西堰颇闻江涨急，东山犹说雨来迟。
锦城乐事知多少，忧旱忧霖蹙尽眉。
贺新郎 其一 答王和父送□错认水酒
夏元鼎（宋代）

甘露醴泉天降，琼浆玉液仙方。一壶馥郁喷天香。

曲糵人间怎酿。

要使周天火候，不应错认风光。浮沈清浊自斟量。

日醉蓬莱方丈。
遗夔门故书
冯时行（宋代）

蜀江迸出岷山来，翻涛鼓流成风雷。
掀天斡地五千里，争赴东海相喧豗。
白盐赤甲当道路，呀然拒之欲使回。
大山大水相较力，究转稍肯开东隈。
山气盛豪水气怒，二气停滀成胚胎。
离骚兮作文章祖，始知孕秀锺英才。
哗哗令君出此地，得非千岁之根荄。
愿祝君如此山水，滔滔岌岌风云起。
人言富贵出长年，拭眼看君出奇伟。
功名落落麒麟阁，公当不负山与水。
如我顽钝何为者，剩买耕牛老东里。
题桃源
佚名（宋代）

忽入桃源景可猜，莫非道士亦曾栽。
舟行泝水沿溪进，花映清流夹岸开。
石涧有岐封碧草，洞门无俗长苍苔。
方知此景非人世，岩谷幽深少客来。
送高士敦赴成都钤辖二首
黄庭坚（宋代）

玉钤金印临参井，控蜀通秦四十州。
日下书来望鸿雁，江头花十醉貔貅。
巴滇有马驹空老，林箐无人叶自秋。
能为将军歌此曲，鸣机割锦与缠头。
金丹诗诀 其三十二
陈楠（宋代）

子时气对尾闾关，夹脊河车透顶门。一颗水晶入炉内，赤龙含汞上泥丸。
赠蔡君谟赴漳南幕
葛密（宋代）

藻思旧传青管梦，哲科新试碧鸡才，
乍依仲宝莲花幕，更下温郎玉镜台。
送禅人入京
释清远（宋代）

千人丛与万人丛，无喜无嗔耳目通。要识太原孚上座，六街钟鼓闹鼕鼕。
哭墓
储慧（清代）

一丘封草蔓，千里返蓬根。不尽伤亲泪，难酬爱女恩。

孤忠完大节，薄俗藐衰门。未护馨香报，何人告至尊。
芜湖晚步
李流谦（宋代）

迥陂积水长蒲蒋，散步郊原借夕凉。
尘袖风巾嗟久旅，稻畦柘迳似吾乡。
蛙声月色当空旷，爨火人家在莽苍。
望合碧云人未至，滞留愧客问行藏。
和公仪湖上烹蒙顶新茶作
文彦博（宋代）

蒙顶露牙春味美，湖头月馆夜吟清。烦酲涤尽冲襟爽，暂适萧然物外情。
闻赵十有诗上饶生朝后两日次韵寄之
韩淲（宋代）

文章精金真美玉，交往徒劳分雅俗。偶然邂逅一言诗，清秋付与陶潜菊。

弦歌之声誉甚休，田里民其无叹愁。谁将茗酒寿弧矢，长篇短句相唱酬。

是中佳处有深趣，如龙翔云豹起雾。力探乐取到古人，天地江山供指顾。

从他驹隙岁月驰，我自舒徐萧散之。垆香莫著鼻观净，唤醒伯牙钟子期。
春日草堂奎章照磨林彦广惠酒二首 其二
王鉴（魏晋）

柴门不起整十日，溪上春风来更迟。庭松自觉相忘我，野花不知开向谁。

会须醅酒致元亮，祇用抱琴怀子期。所喜樊山古心在，相逢时许草堂资。
山楼病日对木棉花
释今帾（明代）

高阁春深控远烟，木棉如火在窗前。临风几处烧寒食，冬日多情照病眠。

饱看信能同服药，遨游真欲挟飞仙。因君频及人间世，剩水残山薄暮天。
次韵九弟五绝句 其二
李彭（宋代）

草际窗间蟋蟀鸣，愁来无路敌方城。却怜郢客悲秋赋，强使微云滓太清。
石峒禅林
汪英（明代）

扫破烟霞一径通，穹岩十丈玉玲珑。苔痕露积磨崖篆，松影风腾舞涧龙。

梵宇客来黄鹤伴，柴门僧出白云封。山花落尽菩提雨，几杵鲸号送晚风。
卧病书怀
陆游（宋代）

衮衮年光挽不留，即今已白五分头。
病中对酒犹思醉，梦里逢分亦说愁。
青海战云临贼垒，黑山飞雪洒貂裘。
丈夫有志终难料，憔悴渔村死即休。
寄家人
晁补之（宋代）

孟光家世自清芬，鸿亦幽情慕陇云。
汲水挽车归去好，茯苓日日长松根。
青云亭 其一
李壁（宋代）

谁人此地著危栏，城郭江山表里看。时节不知春已半，天围稍觉目前宽。
赠祝大夫令人
饶节（宋代）

三十年来访道场，骊珠夺得是寻常。今日倚松重借问，摩尼从此转晶光。
与陈隆之太史侨寓广陵比园庐者累日临别赠余六绝用此见答 其三
陈吾德（明代）

广陵一叶落梧桐，斗酒看君意气同。二十四桥秋色迥，参差吹彻月明中。
按浮图谷山行至暝
屠侨（明代）

突兀山程汗漫行，晚风添恋仆夫情。烟霏暝里河流壮，鼓角声中戍火明。

暸卒空闻传急柝，步邮何处咽寒钲。看星直到西南际，夜宿浮图已二更。
赵吏部挽诗
韩淲（宋代）

克保家声大，脩明国论难。退闲聊激懦，辞召岂图安。

入馆才郎省，高科合世官。同门名士笔，留状后人看。
咏朱严二秀才
吴高（明代）

秀出鹅城十万家，二君年少擅才华。道宗正学推韩子，琴遇知才赏伯牙。

北郭薄田堪酿酒，南塘清水足烹茶。姓存名没知真隐，留得高风后世誇。
小重山令·赋潭州红梅
姜夔（宋代）

人绕湘皋月坠时。斜横花树小，浸愁漪。一春幽事有谁知？东风冷，香远茜裙归。
鸥去昔游非。遥怜花可可，梦依依。九疑云杳断魂啼。相思血，都沁绿筠枝。
晚秋郾城夜会联句
韩愈（唐代）

从军古云乐，谈笑青油幕。灯明夜观棋，月暗秋城柝。 ——李正封

羁客方寂历，惊乌时落泊。语阑壮气衰，酒醒寒砧作。 ——韩愈

遇主贵陈力，夷凶匪兼弱。百牢犒舆师，千户购首恶。 ——李正封

平生耻论兵，末暮不轻诺。徒然感恩义，谁复论勋爵。 ——韩愈

多士被沾污，小夷施毒蠚。何当铸剑戟。相与归台阁。 ——李正封

室妇叹鸣鹳，家人祝喜鹊。终朝考蓍龟，何日亲烝礿. ——韩愈

间使断津梁，潜军索林薄。红尘羽书靖，大水沙囊涸。 ——李正封

铭山子所工，插羽余何怍。未足烦刀俎，只应输管钥。 ——韩愈

雨矢逐天狼，电矛驱海若。灵诛固无纵，力战谁敢却。 ——李正封

峨峨云梯翔，赫赫火箭著。连空隳雉堞，照夜焚城郭。 ——韩愈

军门宣一令，庙算建三略。雷鼓揭千枪，浮桥交万筰. ——李正封

蹂野马云腾，映原旗火铄。疲氓坠将拯，残虏狂可缚。 ——韩愈

摧锋若貙兕，超乘如猱玃.逢掖服翻惭，缦胡缨可愕。 ——李正封

星陨闻雊雉，师兴随唳鹤。虎豹贪犬羊，鹰鹯憎鸟雀。 ——韩愈

烧陂除积聚，灌垒失依托。凭轼谕昏迷，执殳征暴虐。 ——李正封

仓空战卒饥，月黑探兵错。凶徒更蹈藉，逆族相啖嚼。 ——韩愈

轴轳亘淮泗，旆旌连夏鄂。大野纵氐羌，长河浴骝骆。 ——李正封

东西竞角逐，远近施矰缴。人怨童聚谣，天殃鬼行疟。 ——韩愈

汉刑支郡黜，周制闲田削。侯社退无功，鬼薪惩不恪。 ——李正封

余虽司斧锧，情本尚丘壑。且待献俘囚，终当返耕获。 ——韩愈

藁街陈鈇钺，桃塞兴钱鎛.地理画封疆，天文扫寥廓。 ——李正封

天子悯疮痍，将军禁卤掠。策勋封龙额，归兽获麟脚。 ——韩愈

诘诛敬王怒，给复哀人瘼。泽发解兜鍪，酡颜倾凿落。 ——李正封

安存惟恐晚，洗雪不论昨。暮鸟已安巢，春蚕看满箔。 ——韩愈

声明动朝阙，光宠耀京洛。旁午降丝纶，中坚拥鼓铎。 ——李正封

密坐列珠翠，高门涂粉雘.跋朝贺书飞，塞路归鞍跃。 ——韩愈

魏阙横云汉，秦关束岩崿。拜迎罗櫜鞬，问遗结囊橐。 ——李正封

江淮永清晏，宇宙重开拓。是日号升平，此年名作噩。 ——韩愈

洪赦方下究，武飙亦旁魄。南据定蛮陬，北攫空朔漠。 ——李正封

儒生惬教化，武士猛刺斫。吾相两优游，他人双落莫。 ——韩愈

印从负鼎佩，门为登坛凿。再入更显严，九迁弥謇谔。 ——李正封

宾筵尽狐赵，导骑多卫霍。国史擅芬芳，宫娃分绰约。 ——韩愈

丹掖列鹓鹭，洪炉衣狐貉。摛文挥月毫，讲剑淬霜锷。 ——李正封

命衣备藻火，赐乐兼拊搏。两厢铺氍毹，五鼎调勺药。 ——韩愈

带垂苍玉佩，辔蹙黄金络。诱接喻登龙，趋驰状倾藿。 ——李正封

青娥翳长袖，红颊吹鸣籥.傥不忍辛勤，何由恣欢谑。 ——韩愈

惟当早富贵，岂得暂寂寞。但掷雇笑金，仍祈却老药。 ——李正封

殁庙配尊斝，生堂合y7鑮.安行庇松篁，高卧枕莞蒻. ——韩愈

洗沐恣兰芷，割烹厌腗臄。喜颜非忸怩，达志无陨获。 ——李正封

诙谐酒席展，慷慨戎装著。斩马祭旄纛，炰羔礼芒屩。 ——韩愈

山多离隐豹，野有求伸蠖。推选阅群材，荐延搜一鹗。 ——李正封

左右供谄誉，亲交献谀噱。名声载揄扬，权势实熏灼。 ——韩愈

道旧生感激，当歌发酬酢。群孙轻绮纨，下客丰醴酪。 ——李正封

穷天贡琛异，匝海赐酺醵。作乐鼓还槌，从禽弓始彍。 ——韩愈

取欢移日饮，求胜通宵博。五白气争呼，六奇心运度。 ——李正封

恩泽诚布濩，嚚顽已箫勺。告成上云亭，考古垂矩矱. ——韩愈

前堂清夜吹，东第良晨酌。池莲拆秋房，院竹翻夏箨。 ——李正封

五狩朝恒岱，三畋宿杨柞。农书乍讨论，马法长悬格。 ——韩愈

雪下收新息，阳生过京索。尔牛时寝讹，我仆或歌咢. ——李正封

帝载弥天地，臣辞劣萤爝。为诗安能详，庶用存糟粕。 ——韩愈
戏题红叶
薛瑄（明代）

自是霜根独占先，晚秋残绿变红鲜。胭脂腻染婵娟女，金醴浓薰绰约仙。

入水忽惊丹伏鼎，向阳还讶火生烟。秋光宛似春光好，摇荡相思九月前。
朝中措·天休令节庆生申
佚名（宋代）

天休令节庆生申。喜动满城民。十万儿童踊跃，祝公寿等庄椿。人生最贵，荣登五马，千里蒙恩。只恐促归廊庙，去思有脚阳春。
偈颂二十一首
释智愚（宋代）

闹不如静，忙不如间。
静闹俱泯，谓之得理。
归宗事理绝，日轮正当午。
向道莫行山下路，果然猿叫断肠声。
谁识
方回（元代）

梅花香未已，早是杏花时。
身老春游倦，心恬夜梦知。
百杯圣俞酒，万首放翁诗。
肉眼今谁识，神仙世有之。
有虎行
刘崧（元代）

有虎有虎白额张，穴巢养子南山阳。十年饥啸望城市，不食近山牛与羊。

乡民不知攫噬苦，叩首相呼拜神虎。通衢白昼虎出入，从此乡民少防护。

一朝南行挟虎群，摇尾梢梢高入云。长驱百里入城郭，神虎经过人不闻。

忽然凭怒风惨悽，赤手搏人如搏麑。饮血血成河，啖肉肉作泥。

饫酣三日虎乃去，犹负犬豕归其栖。可怜李将军，有弓不敢射。

却驱残卒守空城，更筑新围高百尺。
戊午夏五月六日过访邓玄度如水居偕陈仪翔留酌用玄度韵赋谢 其一
张萱（明代）

盈盈一水独根寻，谁谓穷交有市心。却扫已知□句癖，逃名何必入山深。

客从东道知贤主，谁向西归问好音。共说交情淡似水，相逢犹觉语移阴。
入高峡怀梁药亭
陈恭尹（清代）

两厓气争高，千仞皆竦峙。上窥摩苍穹，下视裂地纪。

丛峰互奔辏，乱石相触抵。棱棱树牙角，跃跃列虎兕。

有如两敌国，各自坚壁垒。汪洋牂牁江，到兹伏不起。

我来霜雪后，木落见山髓。篙痕在半壁，石路或倾圮。

缅想涨未消，崩腾复何似。维天有设险，今则胡须此。

江海无波澜，雄图怅已矣。扬舲玩苍翠，吹笛娱心耳。

宁忧峡路长，所恨风潮驶。人生何以乐，佳游对知己。

知己各西来，一帆念东指。思同山上石，独立望君子。
游芮湾东山庵
林宪（宋代）

晴暾上疏林，石径铺松影。
挽衣涉寒涧，扪萝过重岭。
闲花袅幽妍，冶叶发青炯。
欲访隐者居，鸡声出烟暝。
访黄吏部不值
汪翔龙（宋代）

一镜湖光半壁山，主人何往客来观。
闲蝶自专花富贵，幽禽如语竹平安。
烟云变化草木媚，日月往来天地宽。
何当共整登临屐，更上崔嵬绝顶看。
直院卢蒲江为余作寿木怪石
释居简（宋代）

草枯蓝田山，饮羽误入神。归来落清梦，起写赝虎真。

槎牙虎边落，霜虬蜕脩鳞。乡来一寸根，今者千岁苓。

冻雪压不低，华风吹不春。落子大蔽牛，娄起厦屋倾。

日月弗知老，保此坚与贞。年年姚家黄，角逐魏紫荣。

十里春风香，走杀陌上人。夭妍极远到，不得一月程。

居然事颜色，只与朝菌盟。安知有耆艾，落落仍亭亭。
樱桃曲
顾况（唐代）

百舌犹来上苑花，游人独自忆京华。

遥知寝庙尝新后，敕赐樱桃向几家。
和谢仲弓廷评新理北园
梅尧臣（宋代）

园吏乘冬和，荷锄去宿莽。
主人因其勤，筑土截荒壤。
移枯复窊因，划径就平广。
东北倚高城，巇险不可上。
爱彼林木深，便为丘壑想。
更待春风归，日探花卉长。
但愿多置酒，应得时一往。
丙申重九前后得今日都无病一句成十首 其五
方回（元代）

今日都无病，移盆看菊花。极知诗易脔，唯苦酒难赊。

政用匆匆过，何妨小小差。重阳七十度，大半在天涯。
次韵正辅同游白水山
苏轼（宋代）

祇知楚越为天涯，不知肝胆非一家。此身如线自萦绕，左旋右转随缫车。

误抛山林入朝市，平地咫尺千褒斜。欲从稚川隐罗浮，先与灵运开永嘉。

首参虞舜款韶石，次谒六祖登南华。仙山一见五色羽，雪树两摘南枝花。

赤鱼白蟹箸屡下，黄柑绿橘笾常加。糖霜不待蜀客寄，荔支莫信闽人誇。

恣倾白蜜收五棱，细斸黄土栽三桠。朱明洞裹得灵草，翩然放杖凌苍霞。

岂无轩车驾熟鹿，亦有鼓吹号寒蛙。山人劝酒不用勺，石上自有樽罍洼。

径从此路朝玉阙，千里莫遣毫釐差。故人日夜望我归，相迎欲到长风沙。

岂知乘槎天女侧，独倚云机看织纱。世间谁似老兄弟，笃爱不复相疵瑕。

相携行到水穷处，庶几一见留子嗟。千年枸杞常夜吠，无数草棘工藏遮。

但令凡心一洗濯，神人仙药不我遐。山中归来万想灭，岂复回顾双云鸦。
前住慧林历代禅师真赞 觉海冲禅师
释怀深（宋代）

言简理直，道高德重。无妄谈笑，无妄迎送。衲子入门，毛发耸动。

密密处，莫能观，倚天灵刃照人寒。
赤壁
李壁（宋代）

赤壁危矶几度过，沙头江上郁嵯峨。
今人误信黄州是，犹赖水经能正讹。
水调歌头·萧滩韵环佩
石孝友（宋代）

萧滩韵环佩，玉笥灿玲珑。仙源积庆，当日占梦兆维熊。学业肯先歆向，文焰已高白贺，飞步更蟾宫。秀色溢眉宇，雄辩倒心胸。

作儿戏，为亲寿，捧霞钟。彩衣摇曳，光映怀橘堕双红。正好产分风月，且伴能言桃李，鲸吸海涛洪。行赴紫泥诏，归拜黑头公。
除夜
成彦雄（宋代）

铜龙看却送春来，莫惜颠狂酒百杯。

吟鬓就中专拟白，那堪更被二更催。
香山野步二首
舒坦（宋代）

龙护空堂钵，云笼古殿灯。
经窗僧待月，茶井客敲冰。
惊雁回峰影，疏星亚塔层。
心清更无睡，未羡杜郎能。
夏日绝句二首·其一
姚鼐（清代）

数株当户绿交加，徙倚前荣见早霞。
忽有宿禽惊起语，露梢飞落石榴花。
好母石
冉觐祖（清代）

大造产奇石，镇古植于此。如何好事者，指为涂山氏。

禹也神圣好也贤，事迹分明垂经史。异说纷纷徒浪传，堪供一笑而已矣。

我来盘膝坐石阴，石上题诗难遍视。白石斑驳成黛色，立卧合看应相似。

闻说前峰洞壑幽，逸兴飘飘振衣起。北上层峦一纵目，莽莽山川自流峙。
七月六日通夕大雨阖境告足丰年之庆枕上用前韵再赋两篇呈全真诸公 其二
李纲（宋代）

千里沟塍派脉通，挽回乐岁赖高穹。风雷借助不劳力，粳稻有期成屡丰。

枕上醉魂清梦想，枝头嘉果湿犹红。旅居又喜逢穰熟，地主端疑是郑公。
绵州官池赠别同赋湾字
卢照邻（唐代）

輶轩遵上国，仙佩下灵关。尊酒方无地，联绻喜暂攀。

离言欲赠策，高辨正连环。野径浮云断，荒池春草斑。

残花落古树，度鸟入澄湾。欲叙他乡别，幽谷有绵蛮。
白云谣
胡奎（元代）

白云英英在昆丘，人间白日如水流。穆王八骏去不返，碧桃花落三千秋。

茂陵刘郎不知死，阿母曾分七桃子。露华夜半泣铜仙，白云英英空在天。
临终二诗 其二
韩玉（宋代）

天下无双士，军中有一韩。才名两相累，世道一何艰。

旅次穷冬暮，囚孤永夜寒。身亡家亦破，巢覆卵宁完。

矍铄鞍仍在，惊呼铗屡弹。丈夫忠义耳，无惜感歌还。
诵金刚经满二藏偶作
葛胜仲（宋代）

我诵大智度，非疾无日空。铜炉海岸香，亦复充净供。

积数向洛海，而实未尝诵。凡诸有为法，实如幻泡梦。

一字本不立，况有千百颂。不受一切法，乃簉预流众。

于法有所得，十八成不共。妙理端会心，筌蹄那复用。
晚步池上
施渐（明代）

弄翰乘暇日，池上步逍遥。
寒鱼翻在藻，落叶乱鸣条。
流序忽如此，寸心久自要。
蓬飞定有止，意远不嫌嚣。
常念沮溺辈，躬耕趣独超。
和孔武仲金陵九咏 见江亭〈在蒋山。〉
苏辙（宋代）

江水信浩渺，连山巧蔽亏。
端能上崄绝，故自识津涯。
灭没樯竿度，飘摇鹭羽迟。
何人倚舟望，亦爱此峰危。
雨后登双溪阁
王铚（宋代）

梦寐登临处，漂流来此行。
长年为客意，落日倚栏情。
雨过水光发，风生云态轻。
山川深郎旧，巉绝有余青。
句
陈宓（宋代）

君自成龙我成道。
辞家口占授诸生
吴与弼（明代）

我去寻师适楚邦，归期应在日初长。残书破砚须深护，跬步分阴好自强。
南乡子·诸将说封侯
黄庭坚（宋代）

重阳日，宜州城楼宴集，即席作。

诸将说封侯，短笛长歌独倚楼。万事尽随风雨去，休休，戏马台南金络头。
催酒莫迟留，酒味今秋似去秋。花向老人头上笑，羞羞，白发簪花不解愁。
长相思·悟浮生
陆游（宋代）

悟浮生。厌浮名。
回视千钟一发轻。从今心太平。

爱松声。爱泉声。
写向孤桐谁解听。空江秋月明。
白沙买舡脕至严州
杨万里（宋代）

重雾疑朝雨，斜阳竟脕晴。
万山江外尽，一塔岭尖明。
舟小宁嫌窄，途长已倦行。
子陵台下水，未酌竟先清。
雨后到南山村家
徐文卿（宋代）

冲雨入穷山，山民犹闭关。
橘垂茅屋畔，梅映竹篱间。
奇石依林立，清泉绕舍湾。
吾思隐兹地，凝立未知还。
方塘
晁公溯（宋代）

清阴布幽径，绿水溢回塘。
筍长露渍粉，莲开风坏妆。
坐多惟踵息，躁定自心凉。
学道今始得，颐生真有方。
咏四面云山
康熙（清代）

珠状崔嵬里，兰衢入好诗。
远岑如竞秀，近岭似争奇。
雨过风来紧，山寒花落迟。
亭遥先得月，树密显高枝。
湖平无涌浪，雾净少多歧。
脉脉金明液，溶溶积翠池。
常忧思解愠，乐志余清悲。
素学臣邻老，耆年自不知。
春宵有感八首
白玉蟾（宋代）

百念今何女，何年遂大刀。
瑶池春不老，谁复敢偷桃。
苏幕遮 徐公问因果
王处一（金朝）

守灵芽，搬瑞果。七宝金莲，应结长生果。无作无为成道果。出离凡笼，决证真仙果。老来修，难成果。透漏真元，败坏只园果。拍手空回没因果。譬似无常，速炼全真果。
新秋水芝池上 其二
潘诚贵（清代）

霜叶纷红锦，秋花媚绿萝。石坳穿稚竹，水槛卧残荷。

笛引邻家近，香留隔宿多。新寒上屏背，雁已渡银河。
送张越青给谏终养归里
史大成（清代）

是处归春雁，乌飞犹上林。多君爱日疏，先我望云心。

臣齿幸还少，主恩良自深。望尘追可及，策马莫骎骎。
奏事入都出西湖上成四绝
王炎（宋代）

呼舟特地度西湖，欲访山中幽子居。
山色湖光浑似旧，人间万事有乘除。
灞桥
屈大均（明代）

折尽东西柳，销魂自汉时。人言枝上鸟，总是一相思。
同王维过崔处士林亭
卢象（唐代）

映竹时闻转辘轳，当窗只见网蜘蛛。

主人非病常高卧，环堵蒙笼一老儒。
临汉亭
文同（宋代）

危亭俯绝岸，汉水望天表。遥源泻金穴，高浪灌朱鸟。

纡馀转荆楚，万里合浩渺。谁知嶓冢下，悸然如带小。
送吴兴太守行十绝句 其八
刘一止（宋代）

垂老何堪此别离，感公情义独心知。故应他日汀洲泪，独立难忘捩棹时。
次徐相公韵十首·李显忠
释行海（宋代）

五丈高原跃战鞍，同州太守旧藩官。
路挑野斗皈南急，旗猎风鸣带北寒。
采石盘中兵胆涌，橘红袍上箭痕乾。
鸡豚放却西元帅，只要当时国步宽。
习家池大堤
钱易（宋代）

清风习池上，落日岘山西。使君来问俗，听唱白铜鞮。
同主簿过翠眉亭
虞俦（宋代）

墨绶低回叹陆沉，好山浑作翠眉颦。
我聊尔耳宁违俗，仕有时乎亦为贫。
老去催科非所学，向来凋瘵愧斯民。
整襟再拜栾城像，幸剩残膏丐后人。
老将
陆游（宋代）

忆昔东都有事宜，夜传帛诏起西师。
功名无分身空在，犹指金创说战时。